英超「雙紅會」 利物浦報仇屠魔搶W
2024年04月07日 16:01
東網電視
更多新聞短片
英超曼聯主場對利物浦。
英超「雙紅會」曼聯主場迎戰利物浦,雙方實力有一段距離,「紅魔鬼」曼聯經過近期接連失分之後,爭入前4位機會不大,士氣難免受打擊,加上防線傷兵滿營,令球隊雪上加霜。反觀,「紅軍」利物浦正在全力爭標,搶分決心極強,以「紅軍」近7場聯賽取得6勝1和嘅強勢,客勝值博。(Now 621及611周日晚10時30分直播)
曼聯近1個多月狀態走下坡,唔止「曼市打吡」不敵曼城,甚至主場輸畀富咸,早前對護級球隊賓福特都陷入劣勢,全場被對手出現31次射門,防線風聲鶴唳,最終能夠打和1比1已算幸運。最大打擊係上仗對車路士,補時連失2球,由贏變輸,大大影響士氣;加上「紅魔鬼」近5場聯賽僅1勝1和3負,爭入前4位愈來愈渺茫。
屋漏偏逢連夜雨,早前傷愈嘅利辛度馬天尼斯再次受傷,另外兩位中堅華拉尼、莊尼伊雲斯上仗亦傷出,加上域陀連迪路夫養傷,意味曼聯今仗只能靠哈利馬古尼同19歲小將甘華拉扼守中路,更加難以抵擋利物浦強攻。
另邊廂,利物浦喺爭標形勢上,同阿仙奴、曼城鬥得難分難解,餘下每場聯賽都不容有失。幸好「紅軍」狀態處於巔峰,特別係前鋒穆罕默德沙拿腳風極順,頻頻取得入球,包括上月英足盃8強射入曼聯大門,加上達雲紐尼斯、路易斯迪亞斯亦具備上乘射術,攻力有保證。
雖然利物浦曾於上月英足盃戰至加時,被曼聯淘汰出局,但比賽過程佔上風,吸取教訓之後,今仗應該會打醒十二分精神,力爭報仇,客勝值得一試。
更多賠率: